תג הישן של חטיבת יהודה עד 2023
**חטיבת יהודה** (ידועה גם כ**חטיבת חברון**) היא חטיבה מרחבית (חטמ"ר) של צה"ל שתפקידה להשליט חוק וסדר בגזרת חברון ולמנוע פעילות חבלנית עוינת.

היסטוריה
--------

חטיבת יהודה הוקמה ב-4 בנובמבר 1981 בשם "מרחב יהודה", כאשר הממשל הצבאי הישראלי בשטחים, שהיה אמון הן על ההיבט הביטחוני והן על הטיפול באוכלוסייה האזרחית, פוצל. הוקם המנהל האזרחי שאחריותו לדאוג לצרכיה האזרחיים של האוכלוסייה הפלסטינית שבשליטת ישראל. המושלים הצבאיים בכל נפה הפכו לקציני המנהל האזרחי, סמכויותיהם צומצמו והם איבדו את השליטה על הנושא הביטחוני. במקביל, הוקמו שלושה מרחבים: יהודה, בנימין ושומרון, שמפקדיהם, קצין בדרגת סגן אלוף, עוסקים בביטחון שוטף וכפופים למפקד יהודה ושומרון בדרגת אלוף-משנה. מפקד "מרחב יהודה" הראשון היה שלום לוגסי. בסוף שנת 1982 המליץ הפרקליט הצבאי הראשי להעביר מתפקידם במרחב-יהודה את סא"ל שלום לוגסי וסגנו, ולשבצם בתפקיד אחר, שאינו בתחום הממשל הצבאי, לאחר שהצטברו נגדם מספר תלונות על התעללות בתושבים, בין השאר שהכו באמצעות אלות כמה תושבים מקומיים.

לאחר האינתיפדה הראשונה, הורחבה פריסת צה"ל והוקמה אוגדת אזור יהודה ושומרון (במקום חטיבת יהודה ושומרון) "מרחב יהודה" הפך ל"חטיבת יהודה" בראשות אלוף-משנה משה גבעתי, ששימש קודם גם בתפקיד מפקד "מרחב יהודה". שירותו כמפקד החטיבה הסתיים לאחר תקרית בה ירה למוות בפלסטיני שיידה אבנים בעיירה בני נעים, בהתאם להחלטת הפרקליט הצבאי הראשי אמנון סטרשנוב, הוא הועמד לדין משמעתי באשמת שימוש לא חוקי בנשק, וספג נזיפה חמורה מסגן הרמטכ"ל. באותה עת פוצלה גם חטיבת עציון מחטיבת יהודה. חטיבת עציון קיבלה את האחריות על אזור בית לחם וחטיבת יהודה רק על אזור חברון (מאז מכנים אותה גם בשם חטיבת חברון).

בנובמבר שנת 2001, הוקם גדוד לביא, שהיה גדוד של החטיבה. הגדוד הוקם כגדוד חי"ר ייעודי בגזרת דרום הר חברון תחת פיקודה של החטיבה. בניגוד למרבית גדודי הבט"ש האחרים באותה עת, לא היה הגדוד יחידת חרמ"ש בעברו והוא הוקם כגדוד בט"ש. בשנת 2003 צורף לאגד 900, אך נשאר בגזרת חברון. בקיץ 2007 נחשפה פרשה במסגרתה חטפו חיילים מגדוד לביא בפיקוד קצין מונית פלסטינית בדאהרייה, כפתו את נהג המונית, נסעו ברחבי העיירה ולבסוף ירו בעובר אורח לא חמוש ופצעו אותו קשה. לאחר-מכן, במהלך התחקיר הצה"לי, שיקרו החיילים על הפעולה. בפברואר 2008 חשפה תוכנית הטלוויזיה "עובדה" עדויות על סדרת מקרים שבהם התעללו חיילים מחטיבת כפיר בפלסטינים. אירועים אלו היו חלק מהגורמים שהובילו לניתוק הקשר בין גדודי הבט"ש לחטיבות המרחביות, ובין השאר בעקבותיהם החלו הגדודים, ובהם גדוד לביא, לנוע בין גזרות שונות.

ב-2017 ביצעו כוחות חיל ההנדסה הקרבית של חטיבה יהודה ביטחון שוטף הכולל מעצרים, סיורים, טיפול בהפרעות סדר, סריקות אמל"ח, פתיחת צירים ממטענים וחבלה, וגילוי אמל"ח באמצעות מגלה מוקשים. בנוסף בגזרת חברון פועלות כוחות נוספים של חיל רגלים ועוד כחלק מתפיסת קו בגזרה או תגבור. בנוסף יחידות הנדסה ייעודיות בלבד ביצעו פעולות נרחבות של בנייה ושיפור ביצורים בגזרות חברון וכביש 60 על מנת לשפר את מיגון ובטיחות החיילים המאבטחים אזורים אלה ולהקטין את הטרור הפלסטיני. פעולות אלה כללו שדרוג עמדות, הקמת עמדות חדשות, הקמת פילבוקסים חדשים ובניית מכשול הפרדה לאורך 42 ק"מ. ב-2022, במהלך מבצע שובר גלים, ביצעו כוחות חיל ההנדסה הקרבית באמצעות עשרות כלי צמ"ה חידוש של מכשול קו התפר בגזרה וחפירת תעלה נגד טנקים שנועדה למנוע הסתננות, הברחות (בעיקר של אמל"ח), כניסת שב"חים ופח"ע. בניית המכשול נקראה "מבצע לוט" ועליה הוענק לחיל ההנדסה הקרבית (מקהנ"ר), גדודי חיל ההנדסה הקרבית הסדירים וגדודי הצמ"ה שלקחו חלק במבצע אות הערכה מבצעי מטעם הרמטכ"ל.

מפקדה
-----

מפקדת החטיבה (המפח"ט) ממוקמת בהר מנוח, הנמצא מדרום לעיר חברון ומתנשא מעליה. במחנה החטיבה נמצאים גם משרדי מנהלת התאום והקישור של המנהל האזרחי בגזרת חברון. עד שנת 1997 שכנה מפקדת החטיבה בבית הממשל הצבאי בחברון, מצודה בריטית במרכז העיר חברון. לאחר הסכם חברון התפנו חלק מכוחות צה"ל מהעיר ומבנה החטיבה הועבר לידי המשטרה הפלסטינית, ובסופו של דבר פוצץ על ידי צה"ל במהלך מבצע חומת מגן, על מנת לפנות מחבלים שהתבצרו בו. זמנית חלק מהחטמ"ר ישב בבסיס אדוריים עד האינתיפאדה השניה.

עד שנת 2000 סמל החטיבה היה מורכב מסמל קריית ארבע ומהאריה של פיקוד המרכז. מאז הסמל השתנה ובו מופיעה מערת המכפלה ושודרג ב-2023. באוגוסט 2023 נערך טקס חגיגי לציון 35 שנות פעילות חטיבת יהודה.

ייעוד ומבנה
-----------

החטיבה, כשאר החטיבות המרחביות באוגדת איו"ש, אמונה על פעילויות בט"ש, מודיעין ולחימה בתחומה של העיר חברון, אחת הערים המרכזיות ברשות הפלסטינית ועל הכפרים, היישובים ומחנות הפליטים שבגזרתה. כמו גם אחראית החטיבה על שמירת החוק והסדר באתר ההיסטורי מערת המכפלה שבין מרכז העיר לקריית ארבע. תחת פיקוד החטמ"ר שלושה גדודי לוחמים אשר מתחלפים כל מספר חודשים.

במפקדת החטמ"ר מס' אגפים מקצועיים תחת פיקודם של קציני המטה של החטיבה - אגף ההגמ"ר (הגנה מרחבית), אג"ם, מודיעין, תקשוב (פלחי"ק), רפואה, משא"ן, גששים, לוגיסטיקה, חימוש (טנ"א) ומתחם נוסף בפיקוד נפרד של המת"ק (מנהלת תיאום וקישור)

מפקדי החטיבה
------------

| שם | תקופת כהונה | הערות |
| --- | --- | --- |
| משה גבעתי | 1988–1989 | מפקדהּ הראשון |
| ברוך אנגלמן | 1989–1989 |  |
| דב גזית | 1989–1990 | לימים ראש המנהל האזרחי ברצועת עזה, מנכ"ל משרד הפנים |
| יצחק אברכהן | 1990–1991 |  |
| יוסי גז | 1991–1992 | בהמשך סגן מפקד אוגדת עזה, קצין אג"ם פד"ם |
| מאיר כליפי | 1993–1994 | לימים המזכיר הצבאי של ראש הממשלה |
| בני גנץ | 1994–1995 | לימים הרמטכ"ל ה-20 |
| גדי שמני | 1995–1997 | לימים אלוף פיקוד המרכז ונספח צה"ל בארצות הברית |
| יגאל שרון | 1997–1999 |  |
| אסף שביט | 1999 | פרש מצה"ל עקב פציעה בקרב |
| נעם תיבון | 1999–2001 | לימים מפקד הגיס הצפוני |
| דרור וינברג | 2001–2002 | נהרג בעת כהונתו בפיגוע בציר המתפללים |
| חגי מרדכי | 2002–2004 | לימים ראש מטה זרוע היבשה |
| מוטי ברוך | 2004–2006 | לימים מפקד פיקוד ההכשרות והאימונים ומפקד הגיס המטכ"לי |
| יהודה פוקס | 2006–2008 | לימים מפקד פיקוד המרכז |
| אודי בן-מוחה | 2008–2010 | לימים מפקד המכללה לביטחון לאומי |
| גיא חזות | 2010–2012 | לימים מפקד עוצבת אדום |
| אבי בלוט | 2012–2014 | כיום מפקד אוגדת יהודה ושומרון |
| יריב בן עזרא | 2014–2016 |  |
| איציק כהן | יולי 2016 - אוגוסט 2018 | לימים מפקד עוצבת הפלדה |
| איתמר בן חיים | אוגוסט 2018 - אוגוסט 2020 | לימים מפקד עוצבת אדום |
| אביחי זפרני | אוגוסט 2020 - 2 ביוני 2022 |  |
| ישי רוזיליו | 2 ביוני 2022 | מפקד החטיבה הנוכחי |

לקריאה נוספת
------------

* משה גבעתי, **הישרדות בספטמבר - לקחים מבצעיים ממלחמות ישראל**, רעות: הוצאת 'רעות', התשע"ג–2013, עמ' 379–445.

קישורים חיצוניים
----------------

ויקישיתוף מדיה וקבצים בנושא **חטיבת יהודה** בוויקישיתוף

הערות שוליים
------------

1. ↑  רפיק חלבי, הסתאבות המושלים הצבאיים, ישראל, 1983, כותרת ראשית, 12 בינואר 1983
2. ↑  דב אלפון, לוגסי לרצועת-עזה, כותרת ראשית, 4 בספטמבר 1985
3. ↑  הישיבה המאה-שישים-ושלוש של הכנסת העשירית יום שלישי, ד' בשבט התשמ"ג (18 בינואר 1983)
4. ↑  פרשת דהריה: אישום נגד הקצין האחראי, באתר וואלה!‏, 9 באוגוסט 2007
5. ↑  יובל אזולאי, חיילי כפיר מתעללים, והקצינים מודים: "אנחנו בתקופה רעה", באתר הארץ, 23 בפברואר 2008
6. ↑  המהפכה ההנדסית באיו"ש: הצצה מיוחדת לחידושים נגד הטרור בגזרת יהודה, אתר צה"ל, 13 ביולי 2017.
7. ↑   לקראת תום "מבצע לוט" - הושלמה בניית המכשול בחטמ"ר יהודה, באתר צה"ל, 19 בינואר 2023.
8. ↑  בדרך התגמול: 35 שנה להקמת חטיבת יהודה, באתר ערוץ 7
9. ↑  חן קוטס בר, הצנחנים חוזרים לקרב הקשה בתולדות הסיירת, באתר nrg‏, 13 ביולי 2013.
10. ↑  אביחי בקר, "דרך נועם", הארץ, ‏ 05.05.2000, כפי שהועלה באתר "פרש".
11. ↑  עמוס הראל, 3"**שבועות לאחר המינוי: מח"ט חברון, אל"ם אסף שביט, פורש עקב פציעה**", הארץ, ‏ 23.09.1999.
12. ↑  12 הרוגים ועוד 14 פצועים בפיגוע ירי קשה ביישוב היהודי בחברון, באתר גלובס, 15 בנובמבר 2002
13. ↑  טל זגרבה, ראיתי זוג על הרצפה. קיוותי שהם חיים, על אל"ם מרדכי כמח"ט יהודה, במחנה, ‏ 31 אוגוסט 2008.
14. ↑  עמוס הראל, צה"ל למתנחלי חברון: נכריז על שטח סגור, באתר הארץ, 15 בינואר 2006.
15. ↑  אנשיל פפר, לומדים להגן על הבית באימון לוחמה בשטח בנוי, באתר הארץ, 28 באוגוסט 2009.
16. ↑  חיים לוינסון, הקצין שיצא נגד מתנחלי יצהר מונה למפקד חטיבת יהודה, באתר הארץ, 18 במאי 2010.
17. ↑  ערוץ 7, מח"ט יהודה: מודה על הזכות לשרת בחברון, באתר ערוץ 7, 28 במאי 2014.
18. ↑  אל"מ איציק כהן נכנס לתפקידו כמח"ט יהודה, באתר ynet, 5 ביולי 2016
19. ↑  קובי פינקלר, מח"ט יהודה הנכנס אל"מ ישי רוזיליו: קבלת הפיקוד למרגלות מערת המכפלה מרגשת, הנני העני ממעש, באתר ערוץ 7, 2 ביוני 2022

| ישראלישראל חטיבות מרחביות בצה"ל  |
| --- |
| פיקוד הצפון | עוצבת ברעם  • עוצבת הגולן  • עוצבת חירם  • חטיבת ההרים |
| פיקוד המרכז | חטיבת הבקעה  • חטיבת עציון  • חטיבת מנשה  • חטיבת אפרים  • חטיבת שומרון  • חטיבת בנימין  • חטיבת יהודה  |
| פיקוד הדרום | חטיבת יואב  • חטיבת פארן  • חטיבת הגפן  • חטיבת קטיף  |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283088405171
* VIAF: 259197566
* WorldCat (עם VIAF): 259197566

 |